b'\n_START_ARTICLE_\nJagello\n_START_SECTION_\nLiettuan suuriruhtinaana\n_START_PARAGRAPH_\nJogaila oli Liettuan suuriruhtinas Algirdasin poika ja h\xc3\xa4n kuului n\xc3\xa4in Gediminien hallitsijasukuun. Jogailan tarkkaa syntym\xc3\xa4p\xc3\xa4iv\xc3\xa4\xc3\xa4 ei tiedet\xc3\xa4, kuten ei juuri muutakaan h\xc3\xa4nen varhaisesta el\xc3\xa4m\xc3\xa4st\xc3\xa4\xc3\xa4n. Historioitsijat ovat aiemmin arvioineet h\xc3\xa4nen syntym\xc3\xa4vuodekseen 1352, mutta my\xc3\xb6hemmin sen on arvioitu olleen 1362. Algirdas kuoli vuonna 1377 ja h\xc3\xa4n oli siirt\xc3\xa4nyt K\xc4\x99stutisin tukemana vallan pojalleen. Jogailan noustessa valtaan h\xc3\xa4nen suhteensa velipuoliinsa olivat ongelmalliset ja esimerkiksi Polatskin ruhtinas Andrei haki tukea Moskovasta Jogailaa vastaan. Jogaila puolestaan etsi sovintoa Saksalaisen ritarikunnan kanssa l\xc3\xa4nness\xc3\xa4 ja l\xc3\xa4hetti t\xc3\xa4t\xc3\xa4 varten veljens\xc3\xa4 \xc5\xa0kirgailan vuonna 1379 l\xc3\xa4nteen tunnustelemaan mahdollisuutta k\xc3\xa4\xc3\xa4nty\xc3\xa4 katolilaisuuteen. Jogailan ja Saksalaisen ritarikunnan v\xc3\xa4lill\xc3\xa4 solmittiinkin 31. toukokuuta 1380 sopimus, joka oli t\xc3\xa4hd\xc3\xa4tty vanhoillista K\xc4\x99stutisia vastaan. Id\xc3\xa4ss\xc3\xa4 Jogailan oli pit\xc3\xa4nyt taistella Liettuan liittolaisen Kultaisen ordan puolella Moskovaa vastaan, mutta liettualaiset eiv\xc3\xa4t p\xc3\xa4\xc3\xa4sseet osallistumaan mongoleille tappiolliseen Kulikovon kent\xc3\xa4n taistelun vuoden 1380 syyskuussa._NEWLINE_K\xc4\x99stutis p\xc3\xa4\xc3\xa4tti vuonna 1381 toimia Jogailaa vastaan ja valtasi Vilnan ottaen samalla itselleen suuriruhtinaan arvon. Jogaila s\xc3\xa4ilytti kuitenkin vallan Krevan ja Vitsebskin rusilaisilla alueilla. Jogaila nostatti is\xc3\xa4ns\xc3\xa4 Algirdasin entiset vasallit kapinaan vuonna 1382 ja valtasi Vilnan ja suuriruhtinaan arvon takaisin. Jagello vangitsi neuvotteluihin kutsutun K\xc4\x99stutiksen ja h\xc3\xa4nen poikansa Vytautaksenn, ja heid\xc3\xa4t vietiin Krevan linnaan. Jagello ilmeisesti surmautti K\xc4\x99stutisin vain viikon vankeusajan j\xc3\xa4lkeen, mutta t\xc3\xa4m\xc3\xa4n poika Vytautas pakeni. Vuoden 1382 lokakuussa Jogaila lahjoitti Saksalaiselle ritarikunnalle suuren osan \xc5\xbdemaitijaa luvaten samalla ottaa kasteen. Jogaila ei kuitenkaan pit\xc3\xa4nyt lupaustaan ja Liettuan ja ritarikunnan v\xc3\xa4lille syttyi sota vuonna 1383. Saksalaisten puolella taisteli Vytautas, mutta Jogaila solmi sopimuksen t\xc3\xa4m\xc3\xa4n kanssa ja Vytautas palasi Liettuaan polttaen samalla muutamia ritarikunnan linnoja. Jogaila asetti t\xc3\xa4m\xc3\xa4n sittemmin hallitsemaan v\xc3\xa4h\xc3\xa4arvoisia maita Rusista.\n_START_SECTION_\nPuolan kuninkaana\n_START_PARAGRAPH_\nJogaila oli alkanut etsi\xc3\xa4 itselleen vaimoa, jolla Liettua voisi saada vahvan liittolaisen. Jogaila \xc3\xa4iti Juliana olisi halunnut h\xc3\xa4nen naivan Moskovan Dimitrin tytt\xc3\xa4ren Sofian, mutta Jogailalla oli muita suunnitelmia. K\xc4\x99stutisin kuolemaa seuranneena vuonna 1382 Puola-Unkarin kuningas Ludvig I Suuri kuoli ja Puolan aateli alkoi etsi\xc3\xa4 miest\xc3\xa4 t\xc3\xa4m\xc3\xa4n vallanperij\xc3\xa4t\xc3\xa4r Jadwigalle. Jogaila solmi Puolan kanssa Krevan sopimuksen elokuussa 1385 ja sopimuksen hyv\xc3\xa4ksyi alaik\xc3\xa4isen Jadwigan sijaan t\xc3\xa4m\xc3\xa4n \xc3\xa4iti Elisabeth. Jogaila matkusti vuonna 1386 Krakovaan ja otti siell\xc3\xa4 15. helmikuuta kasteen saaden kasteessa nimen Ladislaus. Sitten 3. maaliskuuta 1386 h\xc3\xa4net vihittiin vasta 12-vuotiaan Jadwigan kanssa ja h\xc3\xa4nest\xc3\xa4 tuli n\xc3\xa4in Puolan kuningas. Puolankielinen Jagellon nimi tuli k\xc3\xa4ytt\xc3\xb6\xc3\xb6n._NEWLINE_Avioliittosopimuksen mukaisesti Liettua k\xc3\xa4\xc3\xa4ntyi katolilaiseen uskoon. Kastaminen oli kuitenkin aluksi ylimalkaista ja l\xc3\xa4hinn\xc3\xa4 teknist\xc3\xa4, koska liettuan tai rusin kielt\xc3\xa4 osaavia katolilaisia pappeja ei ollut ja tulkkien k\xc3\xa4ytt\xc3\xa4minen vaikeutti toimitusta. Kasteen nopeuttamiseksi esimerkiksi sama kristitty nimi saatettiin antaa kokonaiselle ryhm\xc3\xa4lle miehi\xc3\xa4 ja naisia. Kastamatta j\xc3\xa4i vain \xc5\xbdemaitija. Paavi Urbanus VI hyv\xc3\xa4ksyi Liettuan kasteen, mutta Saksalainen ritarikunta kiisti sen. Jagello asetti Liettuaan sijaishallitsijakseen veljens\xc3\xa4 \xc5\xa0kirgailan, mutta Vytautasin johtamana t\xc3\xa4m\xc3\xa4 kukistettiin. Syttynyt sis\xc3\xa4llissota p\xc3\xa4\xc3\xa4ttyi vasta vuonna 1392, kun Vytautas sai suuriruhtinaan arvonimen Jagellon s\xc3\xa4ilytt\xc3\xa4ess\xc3\xa4 arvonimen Prince Supremus. Vytautasista tuli n\xc3\xa4in Jagellon vasalli. Puola-Liettuan synnytty\xc3\xa4 Jagellon Puola alkoi kasvattaa valtaansa reuna-alueillaan. B\xc3\xb6\xc3\xb6mi ja Unkari palasivat liittoon Puolan kanssa, mink\xc3\xa4 lis\xc3\xa4ksi Moldovan hospodarista tuli Puolan vasalli vuonna 1387. Samaan aikaan Jagellosta n\xc3\xa4hden itsen\xc3\xa4isesti toimiva Liettua valtasi alueita id\xc3\xa4ss\xc3\xa4. Puola-Liettua saavutti suuren voiton my\xc3\xb6s l\xc3\xa4nness\xc3\xa4, kun puolalais-liettualaiset joukot voittivat saksalaisen ritarikunnan joukot Tannenbergin taistelussa vuonna 1410. Ritarikunta oli ryhtynyt sotaan sen Liettuan kanssa olevien rajakiistojen takia. Taistelussa Jagello johti puolalaisia, b\xc3\xb6\xc3\xb6mil\xc3\xa4isi\xc3\xa4 ja moldovalaisia joukkoja. Taistelun j\xc3\xa4lkeen sota ritarikuntaa vastaan sujui kuitenkin huonommin, sill\xc3\xa4 yritetty Marienburgin linnan piiritys ei onnistunut. Sota p\xc3\xa4\xc3\xa4ttyi Thornin rauhaan, jossa Puola-Liettua ei saanut \xc5\xbdemaitijan lis\xc3\xa4ksi juuri alueita. Vaikka sota ei ollutkaan kovin onnistunut, se l\xc3\xa4hensi Puolaa ja Liettuaa. Solmittiin Horodlon sopimus, jolla Liettualaiset aatelissuvut adoptoitiin puolalaisiin klaaneihin._NEWLINE_Hussilaiskapinan yhteydess\xc3\xa4 Jagello joutui ristiriitaan Saksan keisari Sigismund Luxemburgilaisen kanssa. Hussilaiset kapinoivat vuonna 1419 ja tarjosivat my\xc3\xb6hemmin B\xc3\xb6\xc3\xb6min kruunua Jagellolle, joka ei kuitenkaan ottanut sit\xc3\xa4 vastaan. H\xc3\xa4n ei my\xc3\xb6sk\xc3\xa4\xc3\xa4n antanut sit\xc3\xa4 halukkaalle Vytautasille, mutta toimitti Prahaan liettualaisen k\xc3\xa4skynhaltijan. Keisari yritti kostaa t\xc3\xa4t\xc3\xa4 tarjoamalla Vytautasille kruunua Konstanzin kirkolliskokouksessa yritt\xc3\xa4en n\xc3\xa4in hajottaa maiden v\xc3\xa4list\xc3\xa4 liittoa, mutta kruunaamisesta ei koskaan tullut mit\xc3\xa4\xc3\xa4n. Jagello oli aluksi tukenut Vytautasin kruunaamista, mutta h\xc3\xa4n py\xc3\xb6rsi tukensa Puolalaisen aateliston painostuksesta. H\xc3\xa4n oli uskonut ett\xc3\xa4 Vytautasin kruunu olisi p\xc3\xa4\xc3\xa4tynyt h\xc3\xa4nen pojalleen, sill\xc3\xa4 Vytautasilla ei ollut perillist\xc3\xa4. Jagello alkoikin kannattaa uudelleen Vytautasin kruunaamista, mutta t\xc3\xa4m\xc3\xa4 kuoli vuonna 1430 ennen suunniteltuja kruunajaisia. Jagello kuoli pian Vytautasin j\xc3\xa4lkeen vuonna 1434'